文臣
作者：程登吉
朝代：明
篇章：幼學瓊林 卷一

paragraphs: 帝王有出震向離之象，大臣有補天浴日之功。三公上應三臺，郎官上應列宿。宰相位居臺鉉，吏部職掌銓衡。吏部天官大冢宰，戶部地官大司徒。禮部春官大宗伯，兵部夏官大司馬。刑部秋官大司寇，工部冬官大司空。
都憲中丞，都御史之號；內翰學士，翰林院之稱。天使譽稱行人，司成尊稱祭酒。稱都堂曰大撫臺，稱巡按曰大柱史。方伯、藩侯，左右佈政之號；憲臺、廉憲，提刑按察之稱。宗師稱爲大文衡，副使稱爲大憲副。郡侯、邦伯，知府名尊；郡丞、貳候，同知譽美。郡宰、別駕，乃稱通判；司理、豸史，讚美推官。刺史、州牧，乃知州之兩號；豸史、臺諫，即知縣之以稱。鄉宦曰鄉紳，農官曰田畯。鈞座、臺座，皆稱仕宦；帳下、麾下，並美武官。秩官既分九品，命婦亦有七階。一品曰夫人，二品亦夫人，三品曰淑人，四品曰恭人，五品曰宜人，六品曰安人，七品曰孺人。
婦人受封曰金花誥，狀元報捷曰紫泥封。唐玄宗以金甌覆宰相之名，宋真宗以美珠箝諫臣之口。金馬玉堂，羨翰林之聲價；朱幡皁蓋，仰郡守之威儀。臺輔曰紫閣名公，知府曰黃堂太守。府尹之祿二千石，太守之馬五花驄。代天巡狩，贊稱巡按；指日高升，預賀官僚。
初到任曰下車，告致仕曰解組。藩垣屏翰，方伯猶古諸侯之國；墨綬銅章，令尹即古子男之幫。太監掌閹門之禁令，放曰閹宦；朝臣皆縉笏於紳間，故曰縉紳。蕭曹相漢高，曾爲刀筆吏；汲黯相漢武，真是社稷臣。
召伯布文王之政，嘗合甘棠之下，後人思其遺愛，不忍伐其樹；孔明有王佐之才，嘗隱草廬之中，先主慕其令名，乃三顧其廬。魚頭參政，魯宗道秉性骨鯁；伴食宰相，盧懷慎居位無能。王德用，人稱黑王相公；趙清獻，世號鐵面御史。漢劉寬責民，蒲鞭示辱；項仲山潔己，飲馬投錢。
李善感直言不諱，竟稱鳴鳳朝陽；漢張綱彈劾無私，直斥豺狼當道。民愛鄧侯之政，挽之不留；人言謝令之貪，推之不去。廉範守蜀郡，民歌五褲；張堪守漁陽，麥穗兩歧。
魯恭爲中牟令，桑下有馴雉之異；郭汲爲幷州守，兒童有竹馬之迎。鮮于子駿，寧非一路福星；司馬溫公，真是萬家生佛。鸞鳳不棲枳棘，羨仇香之爲主簿；河陽遍種桃花，乃潘岳之爲縣官。劉昆宰江陵，昔日反風滅火；龔遂守渤海，令民賣刀買牛。此皆德政可歌，是以令名攸著。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。